GALERIE FOTO După Dorian Railean, Dinamo mai trimite un portar la naționala Moldovei!
"Câinii" au mai mulți fotbaliști străini convocați la echipele naționale în această perioadă.
Patru fotbaliști străini de la Dinamo au fost convocați la echipele naționale de seniori pentru partidele amicale din această lună.
Este vorba despre fundașii centrali Darko Velkovski (Macedonia de Nord) și Edgar Ié (Guineea-Bissau), atacantul Hakim Abdallah (Madagascar) și portarul Dorian Railean (Moldova), convocați în perioada 18-27 martie.
Însă federația de la Chișinău a mai convocat un portar legitimat la Dinamo, titularul echipei din Liga de Tineret.
Este vorba despre Alexandros Targon, un goalkeeper de 17 ani care a mai evoluat în România la FC Bacău și Sepsi Sfântu Gheorghe înainte de a ajunge la "câini".
Tânărul portar moldovean a fost convocat la naționala Under 19 de la Chișinău pentru un cantonament care se desfășoară în Turcia, la Antalya, între 20 și 26 martie, unde va disputa trei meciuri de pregătire: cu Macedonia de Nord, cu Turcia și cu Estonia.
Targon a fost titular în derby-ul Dinamo - FCSB 2-1 din toamnă din Liga de Tineret, în care dinamoviștii au revenit după ce au fost conduși cu 1-0 din minutul 10.
Foto: Gabriel Chirea, Federația Moldovenească de Fotbal
Urmăriți SPORT.RO și pe Google News